CELEX: 32020D1308
Language: fi
Date: 2020-09-21 00:00:00
Title: Komission täytäntöönpanopäätös (EU) 2020/1308, annettu 21 päivänä syyskuuta 2020, Ison-Britannian ja Pohjois-Irlannin yhdistyneessä kuningaskunnassa oleviin keskusvastapuoliin sovellettavan sääntelykehyksen vastaavuuden vahvistamisesta määräajaksi Euroopan parlamentin ja neuvoston asetuksen (EU) N:o 648/2012 mukaisesti (tiedoksiannettu numerolla C(2020) 6539) (ETA:n kannalta merkityksellinen teksti)

21.9.2020   
               
               
                  FI
               
               
                  Euroopan unionin virallinen lehti
               
               
                  L 306/1
               
            
         KOMISSION TÄYTÄNTÖÖNPANOPÄÄTÖS (EU) 2020/1308,
         annettu 21 päivänä syyskuuta 2020,
         Ison-Britannian ja Pohjois-Irlannin yhdistyneessä kuningaskunnassa oleviin keskusvastapuoliin sovellettavan sääntelykehyksen vastaavuuden vahvistamisesta määräajaksi Euroopan parlamentin ja neuvoston asetuksen (EU) N:o 648/2012 mukaisesti
         
            
               (tiedoksiannettu numerolla C(2020) 6539)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 25 artiklan 6 kohdan,
         sekä katsoo seuraavaa:
         
                     (1)
                  
                  
                     Ison-Britannian ja Pohjois-Irlannin yhdistynyt kuningaskunta, jäljempänä ’Yhdistynyt kuningaskunta’, ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan mukaisesti. Unioni ja Yhdistynyt kuningaskunta pääsivät 17 päivänä lokakuuta 2019 yhteisymmärrykseen erosopimuksesta (2) ja sen Irlantia ja Pohjois-Irlantia koskevasta tarkistetusta pöytäkirjasta sekä tarkistetusta poliittisesta julistuksesta (3). Kyseisen sopimuksen nojalla ja sen jälkeen, kun Yhdistyneen kuningaskunnan parlamentin alahuone ratifioi sopimuksen, Euroopan parlamentti hyväksyi sen ja neuvosto teki sen, Yhdistyneestä kuningaskunnasta tuli kolmas maa 1 päivänä helmikuuta 2020, ja unionin oikeutta lakataan soveltamasta Yhdistyneeseen kuningaskuntaan ja Yhdistyneessä kuningaskunnassa 31 päivänä joulukuuta 2020.
                  
               
                     (2)
                  
                  
                     Kuten Euroopan parlamentille, neuvostolle, Euroopan talous- ja sosiaalikomitealle ja alueiden komitealle 9 päivänä heinäkuuta 2020 annetussa komission tiedonannossa (4)”Valmiina muutoksiin – Tiedonanto valmistautumisesta siirtymäkauden päättymiseen Euroopan unionin ja Yhdistyneen kuningaskunnan välillä” ilmoitettiin, komissio on yhdessä Euroopan keskuspankin, jäljempänä ’EKP’, yhteisen kriisinratkaisuneuvoston ja Euroopan valvontaviranomaisten kanssa tehdyn analyysin perusteella todennut, että Yhdistyneeseen kuningaskuntaan sijoittautuneiden keskusvastapuolten suorittamaan johdannaisten keskusvastapuolimääritykseen saattaa liittyä rahoitusvakautta koskevia riskejä. Jotta unioniin sijoittautuneilla määritysosapuolilla, jäljempänä ’unionin määritysosapuolet’, olisi aikaa vähentää Yhdistyneen kuningaskunnan markkinainfrastruktuuriin liittyviä riskejään ja unioniin sijoittautuneilla keskusvastapuolilla, jäljempänä ’unionin keskusvastapuolet’, olisi aikaa kehittää edelleen valmiuksiaan saattaa loppuun asianomaisia liiketoimia ja jotta voidaan torjua rahoitusvakauteen mahdollisesti kohdistuvia riskejä, on perusteltua antaa Yhdistynyttä kuningaskuntaa koskeva vastaavuuspäätös kyseisellä alalla.
                  
               
                     (3)
                  
                  
                     Keskusvastapuolimääritys lisää markkinoiden läpinäkyvyyttä sekä vähentää luottoriskejä ja häiriöiden leviämisriskejä tilanteissa, joissa yksi tai useampi keskusvastapuolen osallistujista laiminlyö maksunsa. Sen vuoksi tällaisten palvelujen tarjoaminen on rahoitusvakauden varmistamisen kannalta ratkaisevan tärkeää. Määrityspalvelujen tarjoaminen voisi vaikuttaa myös keskuspankkien rahapolitiikan toteuttamiseen, kun transaktiot määritetään unionin keskuspankin liikkeeseen laskeman valuutan määräisinä. Keskusvastapuolten määrittämät rahoitusvälineet ovat olennaisen tärkeitä myös rahoituksen välittäjien ja niiden asiakkaiden kannalta esimerkiksi silloin, kun pyritään suojautumaan korkoriskeiltä; sen vuoksi määrityspalvelujen tarjoaminen voisi aiheuttaa riskejä myös unionin reaalitaloudelle.
                  
               
                     (4)
                  
                  
                     Liikkeessä oleva OTC-johdannaisten nimellismäärä oli 31 päivänä joulukuuta 2019 maailmanlaajuisesti yli 500 biljoonaa euroa, ja tästä määrästä korkojohdannaisten osuus oli yli 75 prosenttia ja valuuttajohdannaisten osuus lähes 20 prosenttia. Kaikista OTC-johdannaisista noin 30 prosenttia on euromääräisiä ja unionin muiden valuuttojen määräisiä. OTC-johdannaisten keskusvastapuolimäärityksen markkinat ovat erittäin keskittyneet, mikä pätee erityisesti euromääräisten OTC-korkojohdannaisten keskusvastapuolimääritykseen, sillä yli 90 prosenttia näistä johdannaisista määritetään yhdessä Yhdistyneeseen kuningaskuntaan sijoittautuneessa keskusvastapuolessa.
                  
               
                     (5)
                  
                  
                     Yhdistyneen kuningaskunnan ero sisämarkkinoilta ja ekosysteemistä, johon kuuluvat yhteinen sääntely, sisämarkkinoiden perustana oleva koordinoitu valvonta ja täytäntöönpano sekä Yhdistyneen kuningaskunnan keskusvastapuolten määrittämien unionin valuuttojen määräisten rahoitusvälineiden huomattava lukumäärä, aiheuttavat suuria haasteita unionin ja jäsenvaltioiden viranomaisille rahoitusvakauden hallinnoinnissa erityisesti paineen alla toimivilla rahoitusmarkkinoilla.
                  
               
                     (6)
                  
                  
                     Komissio on antanut Euroopan parlamentille, neuvostolle ja EKP:lle useita tiedonantoja Yhdistyneen kuningaskunnan unionista eroamisen vaikutuksista, mukaan lukien varautumissuunnitelman (5), jossa markkinatoimijoita kehotetaan valmistautumaan eroamiseen. Unionin määritysosapuolten tämänhetkisten vastuiden määrä Yhdistyneen kuningaskunnan keskusvastapuoliin nähden, Yhdistyneen kuningaskunnan keskusvastapuoliin ja Yhdistyneen kuningaskunnan rahoitusjärjestelmään yleisesti sovellettavan sääntely- ja valvontakehyksen 1 päivänä tammikuuta 2021 voimaan tulevat perustavanlaatuiset muutokset sekä unionin rahoitusvakauteen ja unionin rahapolitiikan välittymiseen ja harjoittamiseen kohdistuvat riskit edellyttävät Yhdistyneen kuningaskunnan infrastruktuureihin tukeutumisen vähentämistä. Tämä merkitsee unionin määritysosapuolten Yhdistyneen kuningaskunnan keskusvastapuoliin liittyvien vastuiden, erityisesti euromääräisten ja muiden unionin valuuttojen määräisten OTC-johdannaisvastuiden, vähentämistä sekä unionissa toimiluvan saaneiden keskusvastapuolten valmiuksien laajentamista ja kehittämistä edelleen tällaisten palvelujen tarjoamiseksi. Tällaisen vähennyksen saavuttamiseksi toimialan odotetaan kehittävän selkeän prosessin vähentääkseen vastuitaan ja riippuvuuttaan Yhdistyneen kuningaskunnan keskusvastapuolista, jotka ovat järjestelmän kannalta tärkeitä unionille.
                  
               
                     (7)
                  
                  
                     Yhdistyneen kuningaskunnan keskusvastapuolia pidetään 1 päivästä tammikuuta 2021 asetuksessa (EU) N:o 648/2012 tarkoitettuina ”kolmansien maiden keskusvastapuolina”; näin ollen ne eivät saa tarjota määrityspalveluja unionissa, ellei Euroopan arvopaperimarkkinaviranomainen, jäljempänä ’EAMV’, ole tunnustanut niitä kyseisen asetuksen 25 artiklan mukaisesti. EAMV voi tunnustaa kolmanteen maahan sijoittautuneen keskusvastapuolen ainoastaan, jos komissio on antanut täytäntöönpanosäädöksen, jossa todetaan, että kyseisen maan keskusvastapuoliin sovellettavat oikeudelliset ja valvontajärjestelyt vastaavat asetuksessa (EU) N:o 648/2012 säädettyjä vaatimuksia, ja kun se on määrittänyt, onko keskusvastapuoli järjestelmän kannalta merkittävä unionin rahoitusvakaudelle. Jos Yhdistyneen kuningaskunnan keskusvastapuolia ei ole tunnustettu, unioniin sijoittautuneet vastapuolet eivät voi määrittää asetuksen (EU) N:o 648/2012 4 artiklan mukaisen määritysvelvollisuuden piirin kuuluvia OTC-johdannaisia Yhdistyneen kuningaskunnan keskusvastapuolissa. Tämä tilanne voi aiheuttaa kyseisille vastapuolille tilapäisiä ongelmia, kun ne yrittävät täyttää määritysvelvollisuutensa, mikä voi puolestaan aiheuttaa riskejä unionin ja sen jäsenvaltioiden rahoitusvakaudelle ja rahapolitiikan toteuttamiselle. Sen vuoksi on tarpeen, edellyttäen että Yhdistyneen kuningaskunnan keskusvastapuolia koskevat oikeudelliset ja valvontajärjestelyt määritetään unionin järjestelyjä vastaaviksi, että kyseiset keskusvastapuolet voivat tässä ennennäkemättömässä tilanteessa jatkaa määrityspalvelujen tarjoamista unionissa rajoitetun ajan ja tietyin edellytyksin.
                  
               
                     (8)
                  
                  
                     Asetuksen (EU) N:o 648/2012 25 artiklan 6 kohdan mukaan kolmen ehdon on täytyttävä, jotta voidaan katsoa, että kolmannen maan oikeudelliset ja valvontajärjestelyt, joita sovelletaan kyseisessä kolmannessa maassa toimiluvan saaneisiin keskusvastapuoliin, vastaavat mainitussa asetuksessa säädettyjä järjestelyjä.
                  
               
                     (9)
                  
                  
                     Ensinnäkin kolmannen maan oikeudellisilla ja valvontajärjestelyillä on varmistettava, että kyseisessä kolmannessa maassa olevat keskusvastapuolet noudattavat oikeudellisesti sitovia vaatimuksia, jotka vastaavat asetuksen (EU) N:o 648/2012 IV osastossa säädettyjä vaatimuksia. Komission käytettävissä olevien tietojen perusteella Yhdistynyt kuningaskunta on sisällyttänyt asiaa koskevat asetuksen (EU) N:o 648/2012 säännökset kansalliseen lainsäädäntöönsä siitä päivästä alkaen, jona Yhdistynyt kuningaskunta eroaa unionista (6), joten Yhdistyneen kuningaskunnan kansallisen lainsäädännön voidaan katsoa vastaavan asetuksen (EU) N:o 648/2012 IV osastossa säädettyjä vaatimuksia.
                  
               
                     (10)
                  
                  
                     Toiseksi on kolmannen maan oikeudellisilla ja valvontajärjestelyillä varmistettava, että kyseiseen kolmanteen maahan sijoittautuneet keskusvastapuolet ovat jatkuvasti tehokkaan valvonnan ja täytäntöönpanon seurannan alaisia. Yhdistyneen kuningaskunnan keskusvastapuolet ovat 31 päivään joulukuuta 2020 Englannin keskuspankin valvonnan alaisia, kuten Yhdistyneen kuningaskunnan kansallisessa lainsäädännössä vahvistetaan asetuksen (EU) N:o 648/2012 mukaisesti. (7) Osana asetuksen (EU) N:o 648/2012 sisällyttämistä Yhdistyneen kuningaskunnan kansalliseen lainsäädäntöön Englannin keskuspankki on edelleen vastuussa keskusvastapuolten valvonnasta kyseisen päivämäärän jälkeen, eikä tällä hetkellä ole viitteitä siitä, että kyseiseen valvontaan olisi suunnitteilla merkittäviä muutoksia.
                  
               
                     (11)
                  
                  
                     Kolmannen ehdon mukaan kolmannen maan oikeudelliseen kehykseen on kuuluttava tehokas vastaava järjestelmä sellaisten keskusvastapuolten tunnustamiseksi, jotka ovat saaneet toimiluvan kyseisen kolmannen maan oikeusjärjestyksen nojalla. Yhdistynyt kuningaskunta on sisällyttänyt asetuksen (EU) N:o 648/2012 25 artiklassa säädetyn vastaavuusjärjestelmän keskeiset osat kansalliseen lainsäädäntöönsä. Yhdistynyt kuningaskunta on kuitenkin ottanut käyttöön väliaikaisen tunnustamisen järjestelmän, jolla keskeytetään asetukseen (EU) N:o 648/2012 tehtävien keskeisten muutosten soveltaminen vähintään kolmeksi vuodeksi. Kyseisessä väliaikaista tunnustamista koskevassa järjestelmässä Englannin keskuspankille annetaan myös laaja harkintavalta peruuttaa väliaikainen tunnustaminen, mikä aiheuttaa oikeudellista epävarmuutta järjestelmässä tunnustetuille keskusvastapuolille. Tästä epävarmuudesta huolimatta kolmannen edellytyksen voidaan katsoa täyttyvän tässä vaiheessa.
                  
               
                     (12)
                  
                  
                     Tällä perusteella voidaan todeta, että Yhdistyneen kuningaskunnan oikeudelliset ja valvontajärjestelyt, joita sovelletaan Yhdistyneen kuningaskunnan keskusvastapuoliin siirtymäkauden päätyttyä, täyttävät kaikki asetuksen (EU) N:o 648/2012 25 artiklan 6 kohdassa säädetyt edellytykset.
                  
               
                     (13)
                  
                  
                     Tämä päätös perustuu tällä hetkellä saatavilla oleviin tietoihin Yhdistyneen kuningaskunnan keskusvastapuoliin 1 päivästä tammikuuta 2021 sovellettavista oikeudellisista ja valvontajärjestelyistä. Kyseisiä oikeudellisia ja valvontajärjestelyjä olisi pidettävä vastaavina vain, jos keskusvastapuoliin Yhdistyneen kuningaskunnan kansallisessa lainsäädännössä sovellettavat vaatimukset pidetään voimassa, niitä sovelletaan edelleen tehokkaasti ja niiden täytäntöönpanoa valvotaan kyseisenä päivänä ja sen jälkeen sen välttämiseksi, että Yhdistyneen kuningaskunnan sääntely- ja valvontakehykseen mahdollisesti tehtävät muutokset vaikuttavat kielteisesti sääntelyn tai valvonnan vastaavuuteen, mikä johtaisi epätasapuolisiin toimintaedellytyksiin unionin ja Yhdistyneen kuningaskunnan keskusvastapuolten välillä tai rahoitusvakauteen kohdistuviin riskeihin unionissa. Koska komissio voi milloin tahansa muuttaa tätä päätöstä, keskeyttää sen soveltamisen, tarkastella sitä uudelleen tai kumota sen, erityisesti jos kolmannessa maassa tapahtuu kehitystä, joka vaikuttaa vastaavuuden määrittämiseen, EAMV:n ja Englannin keskuspankin välinen tehokas tietojenvaihto ja valvontatoimien koordinointi on olennainen edellytys vastaavuuden määrittämisen jatkamiselle tämän päätöksen voimassaoloaikana.
                  
               
                     (14)
                  
                  
                     EAMV:n ja Englannin keskuspankin välinen tietojenvaihto edellyttää asetuksen (EU) N:o 648/2012 25 artiklan 7 kohdan mukaista kattavien ja tehokkaiden yhteistyöjärjestelyjen vahvistamista. Yhteistyöjärjestelyillä varmistetaan myös mahdollisuus kaikkien merkityksellisten tietojen ennakoivaan jakamiseen asetuksen (EU) N:o 648/2012 25 artiklan 3 kohdassa tarkoitettujen viranomaisten kanssa, EKP ja muut Euroopan keskuspankkijärjestelmän jäsenet mukaan luettuina, jotta näitä viranomaisia voidaan kuulla Yhdistyneen kuningaskunnan keskusvastapuolten tunnustetusta asemasta tai kun nämä viranomaiset tarvitsevat tällaisia tietoja valvontatehtäviensä hoitamiseen.
                  
               
                     (15)
                  
                  
                     Asetuksen (EU) N:o 648/2012 25 artiklan 7 kohdan nojalla vahvistetuilla yhteistyöjärjestelyillä on varmistettava, että EAMV:lla on kaikissa tilanteissa jatkuvasti ja välittömästi käytettävissään kaikki tiedot, mukaan lukien muun muassa tiedot, joiden perusteella voidaan arvioida Yhdistyneen kuningaskunnan keskusvastapuolten unioniin tai sen jäsenvaltioihin suoraan tai välillisesti mahdollisesti aiheuttamia olennaisia riskejä. Yhteistyöjärjestelyillä vahvistetaan mekanismit ja menettelyt, joiden avulla vaihdetaan viipymättä tietoja Yhdistyneen kuningaskunnan keskusvastapuolten määritystoimista, jotka koskevat unionin valuuttojen määräisiä rahoitusvälineitä, markkinapaikkoja, määritysosallistujia ja unionin luottolaitosten ja sijoituspalveluyritysten tytäryrityksiä; yhteentoimivuusjärjestelyistä muiden keskusvastapuolten kanssa; omista varoista; maksukyvyttömyysrahastojen koostumuksesta ja kalibroinnista, vakuuksista, likvideistä varoista ja vakuussalkuista, aliarvostusten kalibrointi mukaan lukien, sekä stressitesteistä. Niillä myös täsmennetään mekanismit ja menettelyt, joilla ilmoitetaan viipymättä kaikista muutoksista, jotka vaikuttavat Yhdistyneen kuningaskunnan keskusvastapuoliin tai Yhdistyneen kuningaskunnan oikeudellisiin ja valvontajärjestelyihin, joita sovelletaan Yhdistyneen kuningaskunnan keskusvastapuoliin, sekä ilmoitetaan viipymättä EAMV:lle kaikista Yhdistyneen kuningaskunnan keskusvastapuoliin liittyvistä muutoksista, jotka voivat vaikuttaa rahapolitiikkaan unionissa. Englannin keskuspankki tekee myös tiivistä yhteistyötä unionin viranomaisten kanssa 25 artiklan 7 kohdan mukaisesti. Erityisesti on tärkeää, että EAMV:n ja Yhdistyneen kuningaskunnan asiasta vastaavien viranomaisten välillä on tehokkaat yhteistyöjärjestelyt, jotka koskevat niiden valvontatoimien koordinointia, mukaan lukien erityisesti menettelyt sellaisten tunnustettuihin Yhdistyneen kuningaskunnan keskusvastapuoliin liittyvien kriisitilanteiden käsittelemiseksi, joilla on tai voi olla haitallinen vaikutus markkinoiden likviditeettiin tai unionin rahoitusjärjestelmän vakauteen.
                  
               
                     (16)
                  
                  
                     Yhdistyneen kuningaskunnan viranomaisten odotetaan ilmoittavan unionille kaikista Yhdistyneen kuningaskunnan sääntely- tai valvontakehyksen muutoksista, jotka vaikuttavat määrityspalvelujen tarjoamiseen Yhdistyneessä kuningaskunnassa. Komissio seuraa yhteistyössä EAMV:n kanssa oikeudellisten ja valvontajärjestelyjen muutoksia, jotka vaikuttavat määrityspalvelujen tarjoamiseen Yhdistyneessä kuningaskunnassa, sekä markkinakehitystä ja valvontayhteistyön tehokkuutta, mukaan lukien EAMV:n ja Englannin keskuspankin välinen nopea tietojenvaihto. Komissio voi suorittaa uudelleentarkastelun milloin tahansa, jos komission on tilanteen kehittymisen vuoksi tarpeen arvioida uudelleen tällä päätöksellä myönnettyä vastaavuutta, mukaan lukien tapaukset, joissa Yhdistyneen kuningaskunnan viranomaiset eivät tee tehokasta yhteistyötä tai joissa ei ole mahdollista arvioida tehokkaasti riskiä, jonka Yhdistyneen kuningaskunnan keskusvastapuolet aiheuttavat unionille tai sen jäsenvaltioille; komissio voi myös arvioida uudelleen Yhdistyneen kuningaskunnan keskusvastapuolten tai Englannin keskuspankin toteuttamia toimia, jotka edistävät perusteetonta ja vilpillistä kilpailua.
                  
               
                     (17)
                  
                  
                     Tämän päätöksen voimassaoloajan olisi oltava rajoitettu, jotta unionin määritysosapuolilla olisi aikaa vähentää Yhdistyneen kuningaskunnan markkinainfrastruktuureihin ja unionin keskusvastapuoliin liittyvää riskiään, jotta niillä olisi aikaa kehittää edelleen valmiuksiaan saattaa loppuun asianomaisia liiketoimia ja jotta voitaisiin ottaa huomioon sääntelyn, valvonnan tai markkinakehityksen mahdollinen vaikutus unionin ja sen jäsenvaltioiden rahoitusvakauteen sekä unionin rahapolitiikan harjoittamiseen ja välittämiseen.
                  
               
                     (18)
                  
                  
                     Tällä päätöksellä annetaan EAMV:lle aikaa tehdä kattava tarkastelu Yhdistyneen kuningaskunnan keskusvastapuolten ja niiden määrityspalvelujen tai -toiminnan merkityksestä järjestelmän kannalta unionille ja toteuttaa kaikki asianmukaiset toimenpiteet rahoitusvakauteen kohdistuvien riskien käsittelemiseksi asetuksen (EU) N:o 648/2012 25 artiklan mukaisesti, mukaan lukien komissiolle annettava suositus siitä, että Yhdistyneen kuningaskunnan keskusvastapuolta ei pitäisi tunnustaa, tai tunnustamisen peruuttaminen.
                  
               
                     (19)
                  
                  
                     On aiheellista, että tämän päätöksen voimassaolo päättyy 18 kuukauden kuluttua sen soveltamispäivästä, jotta EAMV:lle annetaan riittävästi aikaa tarkastella uudelleen Yhdistyneen kuningaskunnan keskusvastapuolten merkitystä järjestelmän kannalta, unionin keskusvastapuolille annetaan riittävästi aikaa kehittää edelleen valmiuksiaan saattaa loppuun asianomaisia liiketoimia ja unionin määritysosapuolille annetaan riittävästi aikaa vähentää Yhdistyneen kuningaskunnan markkinainfrastruktuureihin liittyviä riskejään.
                  
               
                     (20)
                  
                  
                     Tämän päätöksen olisi tultava voimaan kiireellisesti, jotta voidaan varmistaa oikeusvarmuus unioniin sijoittautuneille määritysosapuolille ja markkinapaikoille ennen siirtymäkauden päättymistä erosopimuksen mukaisesti. Tätä päätöstä olisi sovellettava sitä päivää seuraavasta päivästä, jona unionin oikeutta lakataan soveltamasta Yhdistyneeseen kuningaskuntaan ja Yhdistyneessä kuningaskunnassa.
                  
               
                     (21)
                  
                  
                     Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Sovellettaessa asetuksen (EU) N:o 648/2012 25 artiklaa katsotaan, että Ison-Britannian ja Pohjois-Irlannin yhdistyneen kuningaskunnan oikeudelliset järjestelyt ja valvontajärjestelyt, joita sovelletaan Ison-Britannian ja Pohjois-Irlannin yhdistyneeseen kuningaskuntaan jo sijoittautuneisiin ja siellä toimiluvan saaneisiin keskusvastapuoliin, vastaavat asetuksessa (EU) N:o 648/2012 säädettyjä vaatimuksia.
         
         
            2 artikla
            Tämä päätös tulee voimaan sitä päivää seuraavana päivänä, jona se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2021.
            Sen voimassaolo päättyy 30 päivänä kesäkuuta 2022.
         
         
            Tehty Brysselissä 21 päivänä syyskuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 201, 27.7.2012, s. 1.
         
            (2)  Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä (EUVL C 384I, 12.11.2019, s. 1).
         
            (3)  Poliittinen julistus kehyksestä Euroopan unionin ja Yhdistyneen kuningaskunnan tulevalle suhteelle (EUVL C 384I, 12.11.2019, s. 178).
         
            (4)  COM(2020) 324 final.
         
            (5)  Komission tiedonanto Euroopan parlamentille, neuvostolle ja Euroopan keskuspankille, annettu 4 päivänä toukokuuta 2017, ”Responding to challenges for critical financial market infrastructures and further developing the Capital Markets Union (Rahoitusmarkkinoiden kriittisten infrastruktuurien haasteisiin vastaaminen ja pääomamarkkinaunionin kehittäminen)” (COM(2017) 225 final), komission tiedonanto Euroopan parlamentille, Eurooppa-neuvostolle, neuvostolle, Euroopan keskuspankille, Euroopan talous- ja sosiaalikomitealle, alueiden komitealle ja Euroopan investointipankille, annettu 19 päivänä heinäkuuta 2018, ”Valmistautuminen Yhdistyneen kuningaskunnan eroamiseen Euroopan unionista 30. maaliskuuta 2019” (COM(2018) 556 final) sekä komission tiedonanto Euroopan parlamentille, Eurooppa-neuvostolle, neuvostolle, Euroopan keskuspankille, Euroopan talous- ja sosiaalikomitealle, alueiden komitealle ja Euroopan investointipankille, annettu 13 päivänä marraskuuta 2018, ”Valmistautuminen Yhdistyneen kuningaskunnan eroamiseen Euroopan unionista 30. maaliskuuta 2019: Varautumissuunnitelma” (COM(2018) 880 final).
         
            (6)  Siirtymäkauden päätyttyä useissa Yhdistyneen kuningaskunnan säädöksissä säädetään määrityspalveluja Yhdistyneessä kuningaskunnassa koskevasta sääntely- ja valvontakehyksestä. Näitä ovat muun muassa European Union (Withdrawal) Act 2018, Over the Counter Derivatives, Central Counterparties and Trade Repositories (Amendment, etc., and Transitional Provision) (EU Exit) Regulations 2020, Financial Services (Consequential Amendments) Regulations 2020 sekä Financial Services Contracts (Transitional and Saving Provision) (EU Exit) Regulations 2019.
         
            (7)  Financial Services and Markets Act 2000 (Over the Counter Derivatives, Central Counterparties and Trade Repositories) Regulations 2013, Part 5.